
Acolada nr. 6 iunie 2022 


Comentariu la nuvela „Şanţurile” de Mircea Eliade, sau 
Timpul fermecat al morţii mioritice 


Motto: 
„Cuvintele sînt uneltele 
veacului. Cuvântul /Taina 
de dincolo de veac va fi 
însă tăcerea” (Sf. Isaac 


Sirul citat de G. 
Racoveanu). 
O cultură nu se 


reduce numai la expresia 
ei modemă, la creaţiile 
personale, care au neajunsul 
de a se „demoda” în câteva 
generaţii, observa Mircea 
Eliade într-o prefață pentru 
Racoveanu. De cultură 
țin şi limbajele trans-personale din mituri, folclor religios, 
arte populare, care sînt limbaje universale, în sensul că ele 
„revelează moduri de a fi în lume” (M.E.,1963). În plus, 
limbajele trans-istorice nu se demodează niciodată, fiindcă 
„stau sub semnul timpului fermecat al miturilor şi basmelor, al 
timpului marilor cicluri cosmice, dar şi al clipei în care trăiesc 
sfinții, contemplativii, poeţii, logodnicii” (M. E., Cuvânt 
înainte la G. Racoveanu, Omenia și „, Frumuseţea cea dintâi”, 
Freising, 1963). 

Pe 31 mai 1977, renumitul savant Mircea Eliade a sesizat, 
cum sesizase şi la Noica, voinţa istoricului de artă Barbu 
Brezianu de a „face cultură în pofida tuturor dificultăţilor” 
(M.E., Jurnal). Se revăzuseră la Paris după circa patruzeci 
de ani. În interbelic, Barbu Brezianu fusese un magistrat 
colaborînd cu poezii la revistele literare și „unul dintre foarte 
puţinii membri ai generaţiei care n-a cunoscut temnițele şi 
torturile — sau, în orice caz, dacă le-o fi cunoscut, nu vrea să 
vorbească de ele” (M.E.). La 68 de ani, istoricul de artă părea 
că se simte creator, deci „liber” (cu ghilimelele de rigoare!), 
în măsura în care statul polițienesc comunist îi permitea să 
studieze şi să-l interpreteze pe Brâncuși. Desigur, cu condiţia 
să nu treacă la bibliografie şi excepţionalele Note eliadeşti 
despre „Pasărea măiastră ” apărute în revista lui Racoveanu 
(„Cuvântul în exil”, august, 1962), sub titlul „A vedea lumea 
ca în clipa dintâi a Creaţiei”. 

Academicianul Mircea Eliade pune în ghilimele cuvântul 
„liber”, știind bine că „în România s-a putut crea liber..., 
numai după împlinirea idealului național, şi până în preajma 
celui de-al doilea război mondial” (M. E., Cuvânt înainte la G. 
Racoveanu, 1963). Impresionat de invadarea Cehoslovaciei, 
Mircea Eliade scrisese nuvela „Ivan”, care, din cauza lungimii, 
n-a putut fi publicată în întregime în revista „Destin” din 1968. 
Jumătate din text a fost cuprins în numărul pe anul imediat 
următor (vezi Isabela Vasiliu-Scraba, Ivan, bolșevic inamic şi 
amic, sau Călătoriile PSY ale lui Darie, în „Acolada”, nr. 5/ 
2022). 

După ce tancurile sovietice au putut fi văzute pe străzile 
orașului Praga, „frica de ruşi” — expresie îndepărtată în 1981 
de inchiziţia comunistă din nuvela eliadescă „Şanţurile”, p. 
346 —, şi de iminenta lor invazie în România, devenise atât de 
mare, încât rugăciunile înlăcrimate ale Sfântului Arsenie Boca 
lăsau urme ale șuvoiului de lacrimi în altarul Bisericii de la 
Drăgănescu, povestea preotul Savian Bunescu. Din perioada 
aceea, parohul de la Drăgănescu n-a tăinuit nici miracolul 
pătrunderii Părintelui Arsenie Boca în sfânta biserică prin uşa 
încuiată. 

„Dacă toți românii ar deveni prin minune sfinți, şi în 
această stare n-ar câştiga nimic ca forță istorică, aş declara 
sfințenia un atentat la edificiul nostru istoric”, scria în 
Schimbarea la față a României (1936) tânărul Emil Cioran, 
perfect incapabil să-şi imagineze puterea rugăciunii unui mare 
sfânt. La maturitate, Cioran devenise convins că un om n-ar 
avea altă datorie în viaţa lui decât să se roage. „Dar eu... nu 
ştiu... nu reuşesc. Asta mă chinuie. Toată viaţa am fost chinuit 
de aşa ceva”, se destăinuise Cioran lui Titus Bărbulescu, frate 
cu folcloristul Cornel Bărbulescu. 

Povestirea „Ivan” ar fi a doua nuvelă (prima fiind 
„Șanţurile”) înscrisă în cadrul evenimentelor reciproc 
contradictorii petrecute după 23 august 1944, ceas istoric care 
a făcut să fie dată înapoi, cu cel puţin un secol, înfloritoarea 
cultură şi civilizație românească interbelică, imediat după 
ocuparea stalinistă a țării. Istoria, în particularul caz al 
românilor, a mai însemnat atunci şi „inconştienţa politică 
a Occidentului care ne-a zvârlit din nou în întuneric, mai 
rău decât am fost zvârliți, în Evul Mediu, prin năvălirile 
barbarilor”, consemna Eliade în prefața cărții lui Racoveanu, 
făcând o transparentă aluzie la Conferinţa de la Yalta din febr. 
1945 (vezi N. Baciu, Yalta și crucificarea României, Roma, 
1983, ed. II-a, 1996). 

Povestirea „Șanţurile” a fost scrisă în 1963, când încă nu 
scăpaseră din temnițe colegii lui de generaţie. Pe voi românii, 
spune personajul von Balthasar din nuvelă, „afară de poeți, nu 


vă înțelege nimeni. Cineva trebuie să aibă măcar un dram de 
nenoroc ca să vă înțeleagă. N-aţi avut noroc acum trei mii de 
ani, şi nici acum o mie de ani, şi nici de data aceasta n-aţi avut 
noroc. Dar v-aţi amintit şi aţi luat-o de la început. Şi tot aşa o 
veţi lua de la început într-o mie de ani şi vă veţi aminti. Tot 
/...] ce s-a întâmplat astăzi şi tot răul pe care vi l-am făcut [noi, 
nemții, prin Pactul Ribbentrop-Molotov şi prin Dictatul de la 
Viena], de toate acestea vă veţi aminti.” (M. Eliade, Șanțurile, 
în vol. „În curte la Dionis”, Bucureşti, 1981, p.360). 

Din sumara cronologie trecută în manuscrisul francez 
redactat la Lisabona între 28 sept.şi 4 dec. 1942 despre latinii 
din orient (vezi Mircea Eliade, Os Romenos, Latinos do 
oriente, tradus din franceză de Navarro, Lisboa, 1943, 96 p.) 
ne putem face o idee despre semnificaţia celor două decupaje 
temporale. Cel mai vechi indică apariţia istorică a geto-dacilor 
în Dacia, înainte cu circa trei mii de ani. 

În ce priveşte situaţia istorică din vecinătatea zilei de 23 
aug. 1944, se ştie că, pe atunci, jumătatea de Ardeal oferită de 
Hitler ungurilor în 1940 era încă administrată de cei nicicând 
pedepsiţi pentru masacrele făcute la ocuparea zonei, primită 
cadou prin Dictatul de la Viena. Nici măcar pentru bestialitatea 
de a înfige în cuie pe spatele românilor steagul românesc nu 
fusese nimeni judecat. De cine să mai fie pedepsiţi cei trecuţi 
rapid de partea noului stăpânitor sovietic? 

Rememorând istoria, se poate deduce că al doilea reper 
ar indica existența voievodatelor româneşti în Transilvania 
secolului al X-lea, menționate în Gesta Hungarorum (M. E., 
Os Romenos, Latinos do oriente, 1943, p. 88). 

Soarta de a nu izbuti şi de a tot lua lucrurile de la început o 
are și poetul, şi-a continuat gândul ofiţerul von Balthasar, care 
vorbea la perfecție româneşte, dar poezie nu putea compune 
decât în limba lui maternă. Locotenentului german, născut în 
Bucovina, „ca şi Eminescu”, nici traducerea propriei poezii în 
română nu-i suna la fel de bine ca în germană. 

Destinul poetului ar fi să „încerce din nou, luând-o de la 
început. Şi, de fiecare dată, amintindu-și tot ce-a greșit şi tot 
ce n-a izbutit... Amintindu-şi şi încercând din nou... Aşa cum 
încercaţi şi voi [românii]. Fără să crâcniţi, fără să obosiţi. Dar 
amintindu-vă tot ce vi s-a întâmplat, toate înfrângerile”, a mai 
spus locotenentul german (Mircea Eliade, Șanțurile, în vol. 
„În curte la Dionis”, București, 1981, p.360). 

Către sfârșitul breviarului său de istorie, conceput ca 
o „filozofie a istoriei românești”, Mircea Eliade trecuse că 
românii, datorită creştinismului cosmic, în ciuda nenorocului 
care i-a urmărit permanent, n-au comis nicicând păcatul 
disperării. Întotdeauna au nutrit convingerea că binele va 
triumfa, cum se vede în legenda frumoasei Catedrale de la 
Curtea de Argeș. Numai că, în balada „Meşterului Manole”, 
românii şi-ar cânta totodată şi propriul destin, „constantul lor 
sacrificiu” (p.49). 

Al doilea mit caracteristic geniului popular românesc 
apare în splendida baladă „Mioriţa” cu deschiderile ei spre 
religie, metafizică şi morală (vezi vol. Isabela Vasiliu-Scraba, 
Deschiderea cerurilor într-un mit platonic şi în „Miorița ”/ 
The opening of the skies in a Platonic myth and in „, Mioritza ” 
ballad, Slobozia, 2004). 

Eliade notase în 1942 că, în superba creație populară, 
moartea nu este dispariție în neant, nici pseudo-existenţa unei 
umbre, lipsită de memorie într-un infern de sub pământ, ci 
nuntă mistică prin care omul se reintegrează în Natura creată 
de Dumnezeu. Reintegrare şi nu panteism, precizează fostul 
universitar, căci Natura nu se identifică cu Creatorul ei. 

Viziunea mioritică asupra morţii ar fi o moştenire de la 
geto-daci, sau o interpretare originală a creştinismului, care 
el însuşi conferă o valoare pozitivă morţii. Moartea ca tânără 
mireasă promisă lumii întregi, pentru ființa umană nu ar 
reprezenta un declin, ci o elevaţie de statut metafizic. Omul 
nu trebuie să fugă în fața morții şi nici să se lamenteze când 
survine. Moartea mioritică este un fapt de dimensiune cosmică 
pe care românii îl acceptă cu seninătate, chiar cu o anume 
bucurie: Datorită ei, omul depăşeşte limitele veacului de aici. 
Mircea Eliade subliniază noutatea acestei viziuni invocând 
şi geniul lui Eminescu, „unul dintre cei mai mari scriitori ai 
secolului XIX”. 

Cu prilejul recenzării „Schimbării la faţă”, Arşavir 
Acterian a remarcat deliranta voință de putere de care era 
posedat tânărul Cioran, oferind şi următorul citat: „Nu este 
bun și valabil ceea ce un popor are din moși strămoşi, ci numai 
ceea ce-l mână înainte” (17 ian. 1937, „Vremea”). 

Finalul nuvelei „Şanţurile” adaugă seninătăţii „mioritice” 
în faţa morţii, seninătate de care s-a contaminat și bucovineanul 
von Balthasar, o vag sugerată „logodnă” de dincolo de veac 
între frumoasa şi trista Ilaria şi tânărul locotenent german care, 
din clipa când a sosit, a spus: „Îmi place satul, că e în marginea 
crângului. Îmi place şi biserica, şi ar fi mare păcat dacă va 
trebui s-o azvârlim în aer. Dar nu-mi plac șanțurile. Au ceva 
sinistru şi inutil. Și poate chiar ceva diavolesc. Nu mi-ar plăcea 
să mor aici. Sînt prea multe şanţuri proaspete... Noroc că mi- 


3» 


ați spus de comoară, adăugă von Balthasar. Și atunci m-am 
liniştit” (M. Eliade, Șanțurile). 

Aspectul „sinistru” și chiar „diavolesc” al șanţurilor face 
trimitere la masacrul de lângă oraşul basarabean Bălți din vara 
anului 1944. Circa 30.000 de soldați români, luaţi prizonieri 
de ruşi imediat după proclamarea unilaterală a armistițiului de 
către regele Mihai, au fost împușcați de bolşevici care, înainte 
de a-i mitralia, i-au pus să sape nişte şanţuri lungi în care să 
ascundă cadavrele. 

Locotenentului von Balthasar șanțurile i-au părut 
„diavoleşti”, când şi-a imaginat că au fost pregătite de ruşi 
pentru ei, fiindcă hotărâseră să „nu mai ia prizonieri” (p. 
346). Aflând că după 23 august 1944 sătenii au început să 
sape nopțile căutând o comoară, ofițerul poet a exclamat cu 
admirație și uimire: „Ah! Românie, Românie! Ce ţară! Ce 
neam! Aţi rămas ce-aţi fost de atâtea mii de ani. S-au risipit 
zeii, v-a uitat Zalmoxis, dar voi ați rămas cum v-au ursit 
strămoşii voştri... Vă prăbuşiţi în întuneric pentru încă o mie 
de ani.” (p.348). 

Când Moşul s-a sculat din patul unde agoniza şi a pornit 
sprijinit de Ilaria spre biserică şi apoi spre şanţuri, ofițerul poet 
s-a gândit că bătrânul vrea să moară în piciore, ca strămoşii lui. 
La spusa lui Lixandru că „nu moare”, von Balthasar a replicat 
visător: „Toţi murim...Chiar şi zeii mor. Până şi Zalmoxis a 
murit. A rămas cu voi o mie de ani și apoi s-a dus. V-a părăsit. 
A intrat în peştera lui şi n-a mai ieşit. Sau poate s-a înălțat la 
cer” (p.355). 

Presupusa înălţare la cer ar fi de înţeles prin creștinismul 
adoptat cu uşurinţă şi mult înaintea altora de strămoşii 
românilor. Căci ei ar fi fost pregătiți de Zalmoxis „cu secole 
în urmă pentru noul crez” (Mircea Eliade, Meșterul Manole, 
Cluj-Napoca, Eikon, 2008, antologie de Magda şi Petru 
Ursache, p. 81). 

La afirmaţia ofițerului poet că şi zeii mor, popa din sat 
se grăbeşte să-i spună că „Dumnezeu nu moare. Dumnezeu 
adevărat nu moare” (p.355). 

Întreaga nuvelă „Şanţurile” e construită în jurul 
presentimentului morții. A morții de bătrânețe, cu evidența 
mutual contradictorie că a fost şi nu a fost dus la bun sfârșit 
ceea ce trebuia încheiat: În cazul Moșului, că s-a găsit o 
comoară, deşi nu comoara seculară visată din tinereţe de 
bătrân, adică ultima din cele cinci căldări cu galbeni îngropate 
aproape de sat. 

Presentimentul morții îl are şi poetul ofiţer neamţ care-i 
dezvăluie săteanului Lixandru convingerea sa, bănuind că, 
într-un fel, va consuna cu viziunea românului față de moarte: 
„Moartea este oriunde frumoasă şi fără înţeles... Nu ştiu dacă 
aşa ţi s-a întâmplat şi dumitale. Nu cred că e frica de moarte. 
Dar în fiecare dimineață îmi spun: Poate că aici are să se 
întâmple” (p.358). 

După apariția nemților în sat şi Ilaria presimte apropierea 
morţii. Nu-i era frică nici de nemți, nici de ruși. „Doar că i s-a 
închis inima, aşa deodată” (p.350). 

Între evidențele mutual contradictorii din povestire 
se înscrie, în primul rând, săparea de şanţuri. La început 
sătenii le-au săpat de bună voie, căutând comoara visată de 
Moș. Asemenea preocupare la vreme de război putea intra 
în categoria boicotării istoriei, cum notează Mircea Eliade 
în jurnal. Sensul i-a fost însă deturnat de îndată ce oamenii 
din sat, inclusiv femei, au fost puşi la jug, au fost constrânşi 
de nemți să adâncească şanţurile, spre a împiedica înaintarea 
tancurilor ruseşti. 

Odată cu schimbul de focuri dintre nemți și ruşii 
împotmoliți cu un tanc în şanţ, șanțurile ajung, din pur accident, 
să fie gropile de mormânt ale Ilariei şi poetului von Balthasar. 
Ultimele cuvinte ale locotenentului au fost: „Ăsta e locul !”. 
Acestea au fost şi ultimele vorbe pe care a mai putut Ilaria să i 
le spună lui Marin, care-o apucase de mână. „Era caldă şi mă 
privea cu ochii deschişi. Dar eu ştiam”. 

Marin, care-şi pierduse un braţ la Cotul Donului şi fusese 
decorat ca erou, „ştia”, fiindcă Ilaria, presimţind că va muri, îl 
rugase s-o păstreze frumoasă în amintire și s-o înmormânteze 
cu rochia ei preferată. Nebănuind că n-are de gând să-l omoare, 
tot ea fusese cea care l-a rugat să-l cruțe pe von Balthasar, 
că e păcat de tinerețile lui, după ce ofițerul neamţ s-a predat. 
Ilaria fusese şi cu propunerea de a-l ţine ascuns şi a-l îmbrăca 
pe locotenentul poet cu haine de-ale sătenilor. Ceea ce ar fi 
semănat la perfecție cu ascunderea unor soldați germani, 
întâmplată aievea la Mănăstirea de la Vladimireşti. 

Şi, dacă unul dintre nemţii sosiți acasă, în Germania, n-ar 
fi avut proasta inspiraţie să-i trimită Maicii Veronica o scrisoare 
de mulțumire, poate că nu s-ar fi ajuns la moartea martirică în 
închisoarea din Miercurea Ciuc a maicii Mihaela Nicoară, care 
a luat asupra ei întreaga responsabilitate a ascunderii nemților 
(cf. Petre Pandrea). 

